b"\n_START_ARTICLE_\nLatrodectus lilianae\n_START_SECTION_\nFemelles\n_START_PARAGRAPH_\nS\xc3\xb3n aranyes de grans dimensions (12,5 a 16,0 mm); presenten un cos vermell\xc3\xb3s o negre d'aspecte circular, opistosoma globular, circular, entre negre mat i marr\xc3\xb3 que presenta a la part frontal, una taca clara (a vegades difuminada). Presenten l'opistosoma cobert per espines fines i moderadament llargues entre les quals apareixen espines menors. Les potes s\xc3\xb3n negres o negres vermelloses, m\xc3\xa9s fosques que el cos.\n_START_SECTION_\nMascles\n_START_PARAGRAPH_\nPresenten una mida menor que les femelles (2,6 a 5,6 mm). El cos \xc3\xa9s fosc, amb tons vermellosos, m\xc3\xa9s llarg que ample. L'abdomen \xc3\xa9s de color blanc o crema, presentant al dors dues bandes fosques que formen taques irregulars. Les potes s\xc3\xb3n, proporcionalment, m\xc3\xa9s llargues que les de les femelles.\n_START_SECTION_\nNimfes\n_START_PARAGRAPH_\nAbans de l'eclosi\xc3\xb3, les nimfes presenten un abdomen de color blanc intens amb un dibuix abdominal que amb prou feines s'insinua amb tons m\xc3\xa9s foscs. Pocs dies despr\xc3\xa9s de l'eclosi\xc3\xb3, les taques s'enfosqueixen i es fan m\xc3\xa9s visibles; aquestes romanen fins a les \xc3\xbaltimes mudes.\n_START_SECTION_\nEcologia\n_START_PARAGRAPH_\nDurant els mesos de juliol a setembre, les femelles fan varies postes. Aquestes postes es troben protegides per una ooteca blanc-groguenca en forma de pera d'entre 14 i 17 mm. Els ous s\xc3\xb3n rodons, de color blanc groguenc i hi ha entre 380 i 445 per ooteca. Els exemplars es troben formant petites poblacions.\n_START_SECTION_\nH\xc3\xa0bitat\n_START_PARAGRAPH_\nL'esp\xc3\xa8cie habita en zones estep\xc3\xa0ries amb gran sequera i aridesa. El clima \xc3\xa9s continental \xc3\xa0rid, amb grans oscil\xc2\xb7lacions t\xc3\xa8rmiques. Sovint freq\xc3\xbcenta zones amb matollar de roman\xc3\xad, Ononis tridentata, Gypsophyla struthium i Helianthemum squamatum. Aix\xc3\xad com prats de Lygeum spartum, Stipa sp. i Brachypodium retusum."